open-index/open-wikipedia-markdown huggingface dataset:
Gloucester

:*Hierdie artikel handel oor die Engelse stad. Vir ander gebruike, sien Gloucester (dubbelsinnig).*

**Gloucester** (uitgespreek/ˈɡlɒstər/) is 'n katedraalstad en hoofstad van Gloucestershire in die Suidweste van Engeland. Gloucester lê aan die Severnrivier, tussen die Cotswolds in die ooste en die Forest of Dean in die weste; dit is 31 km van Monmouth, 53 km van Bristol, en 27 km oos van die grens met Wallis geleë. Die stad het 'n bevolking van ongeveer 132 000, insluitend voorstedelike gebiede. Dit is 'n hawe wat via die Gloucester- en Sharpness-kanaal met die Severn-riviermond verbind is.

Gloucester is deur die Romeine gestig en het in 97 nC 'n belangrike stad en kolonie,   Colonia Glevum Nervensis onder keiser Nerva geword.  

Die stad se eerste handves is in 1155 deur Henry II toegestaan. In 1216 is Henry III, wat slegs nege jaar oud was, met 'n vergulde ysterring in die *Chapter House* van *Gloucester Cathedral* gekroon. Gloucester se betekenis in die Middeleeue word onderstreep deur die feit dat dit 'n aantal kloosterinrigtings gehad het, insluitend ''St Peter's Abbey*, wat in 679 gestig is (later Gloucester-Cathedral); die nabygeleë *St Oswald's Priory'', gestig in die 880's; en *Llanthony Secunda Priory*, gestig in 1136. Die stad is ook die plek van die beleg van Gloucester in 1643, waartydens die stad uitgehou het teen Royalistiese magte in die Eerste Engelse Burgeroorlog.

'n Groot trekpleister van die stad is die Gloucester-katedraal, wat die begraafplaas is van koning Edward II en Walter de Lacy; die katedraal verskyn ook in tonele uit Harry Potter-films. Ander kenmerke van belang sluit in die museum en skool vir kuns en wetenskap, die voormalige distriksgevangenis (op die terrein van 'n Angelsaksiese en Normandiese kasteel), die Shire Hall en die Whitefield-gedenkkerk. 'n Park in die suide van die stad bevat 'n spa, agv 'n fontein wat in 1814 ontdek is.

Ekonomies word die stad oorheers deur die diensbedrywe en het sterk finansiële, navorsings-, verspreidings- en ligte nywerheidsektore. Histories was dit prominent in die lugvaartbedryf.

In 1926 het die *Gloucestershire Aircraft Company* by Brockworth sy naam verander na die *Gloster Aircraft Company* omdat internasionale klante beweer het dat die naam Gloucestershire te moeilik was om te spel. ’n Beeldhouwerk in die middestad vier Gloucester se lugvaartgeskiedenis en sy betrokkenheid by die straalmotor.

Gloucester was een van die gasheerstede tydens die Rugbywêreldbeker 1991 en Rugbywêreldbeker 2015.

## Verwysings 
## Eksterne skakels 
* Amptelike webwerf vir Gloucester
Teenpous Dioscurus

**Dioscurus** (ook Dioscorus) was die sewende teenpous van die Rooms Katolieke Kerk vir 22 dae.  Hy is verkies deur die kerkgemeenskap as teenpous van Pous Bonifatius II.  Bonifatius is deur sy voorganger Pous Felix IV aangedui as pous. Sodanige aanduiding was onwettig en Dioscurus is as teenpous aangestel.  Bonifatius het egter die steun van koning Athalarik van die Gote gehad.

## Biografie 
Dioscurus was oorspronklik 'n diaken van die Kerk in Aleksandrië.  Hy word gedwing om te vlug weens sy teenstand teen Monofisitisme en arriveer in Rome tydens die skisma van Teenpous Novatianus.  Richards beweer hy het koning Teodorik die Grote oorreed om Pous Simmachus as die ware pous te erken. Later onder Pous Hormisdas was Dioscurus pouslike apokrisarius (legaat) aan die hof van keiser Justinianus I van Konstantinopel waar hy die Akasiaanse skisma help beëindig.  Hy het ook pous Hormisdas oortuig om teopasisme te verwerp. Gedurende die pontifikaat van pous Felix IV was Dioscurus die leier van die Bisantynese party.

Pous Felix IVS wou hê dat Bonifatius hom moet opvolg deels om die oproer wat sy eie verkiesing veroorsaak het te vermy.  Richards beskryf hom egter as deel van die pro-Gotiese party en hy wou hê dat hulle aan die mag moes bly. Gedurende die 6de eeu het dit gewoonte geword van pous om hulle opvolgers informeel te nomineer.  Felix het egter verder gegaan hy skryf 'n “praeceptum” waarin hy Bonifatius formeel voorstel en toe hy siek word gee hy sy “pallium” vir hom met die verstandhouding dat Bonifatius dit sou terug gee indien hy sou herstel.  Die Romeinse senaat was egter briesend dat sy regte so geskend is en vaardig 'n edik uit waarin almal verbied word om die nominasie om pous Felix op te volg te bespreek of te aanvaar.

Toe die verkiesing gehou is op 22 September 530 in die Lateraanse paleis is Dioscurus verkies.  Richards skryf dat minstens 60 geestelikes Dioscurus gesteun het. Bonifatius se ondersteuners trek na die basiliek van St. Julia en verkies hom.  Dioscurus se pontifikaat deur slegs 22 dae, hy sterf onverwags en hy word nooit gekroon nie.  Sedert 2001 word hy deur die Vatikaan tog as moontlike pous erken omdat daar nooit 'n definitiewe besluit oor sy verkiesing geneem is nie.

Volgend die Liber Pontificalis het Bonifatius die geestelikes wat Dioscurus gesteun het, geforseer om 'n terugtrekking te teken en sy nagedagtenis te verdoem.  Die dokument is later vernietig.  Die Liber gee twee teenstellende verhale daaroor: in die een het Pous Agapetus I die dokument verbrand ten aanskoue van 'n gehoor in die ander het pous Bonifatius dit self gedoen.

## Verwysings
Cantores Minores

**Cantores Minores** is 'n Finse seunskoor van die Domkerk van Helsinki. Die koor is die oudste en die mees suksesvolle koor van Finland. Dit is in 1952 deur Tarmo Nuotio en Ruth Ester Hillilä gestig.

Die koor bestaan ​​tans uit sowat driehonderd 4- tot 25-jarige seuns en jong mans. Die president van Finland dien as hulle beskermheer. Hul repertoire bestaan ​​uit musiek van die middeleeue tot die hede, maar veral die musiek van Johann Sebastian Bach. Hannu Norjanen is sedert 2005 die leier van die koor en het self in sy jonger dae in die koor gesing.
Blanke Namibiërs

**Blanke** of **Wit Namibiërs** (Engels: *White Namibians*) is ’n term wat verwys na die wit etniese groep van Namibië. Die meerderheid blanke Namibiërs praat Afrikaans (60-70%) en daarna Duits (20-32%). Volgens die 1981-sensus in Namibië was daar 76&nbsp;430 blanke Namibiërs (van wie 71% Afrikaans as moedertaal gepraat het).

## Sien ook 
* Duitse Namibiërs
* Duits in Namibië

## Verwysings 
## Eksterne skakels
Slag van Bloedrivierpoort

Die **Slag van Bloedrivierpoort** het op 17 September 1901 plaasgevind by Bloedrivierpoort net wes van Vryheid, KwaZulu-Natal tydens die Tweede Vryheidsoorlog. 'n Boeremag van net oor die 1000 man onder bevel van genl. Louis Botha het met 'n Britse mag van 1200 man onder bevel van kolonel Gough slaags geraak.

## Die slag 
duimnael|links|upright|Kommandantgeneraal Louis Botha

Generaal Louis Botha het die grens vanaf die Oos-Transvaal na KwaZulu-Natal oorgesteek om die oorlog na die provinsie te neem aan die begin van September. Op 17 September word sy mag gewaar deur die Britte en hulle maak reg om aan te val. Botha was egter bewus van hulle planne en voer 'n teenaanval uit. Hy betrap die Britte totaal onverwags en gou hys hulle die witvlag. Botha neem 250 van die Britse soldate gevange en daar was 40 Britse dooies en gewondes. Hy lê ook beslag op al hulle wapens en ammunisie asook twee veld kanonne. Aan die Boerekant het slegs een burger gesneuwel en drie was gewond.

## Sien ook 
* Skermutselinge van die Tweede Vryheidsoorlog

## Bron 
* *The War Reporter*. J.E.H. Grobler. Jonathan Ball Publishers. 2004.
Slag van Bakenlaagte

Die **Slag van Bakenlaagte** het op 30 Oktober 1901 plaasgevind by Bakenlaagte in die Oos-Transvaal tydens die Tweede Vryheidsoorlog. 'n Boeremag bestaande uit ses kommando's onder bevel van genl. Louis Botha het met 'n Britse mag van 200 man onder bevel van kolonel Benson slaags geraak.

## Agtergrond 
Na sy tog deur KwaZulu-Natal en die gepaardgaande Slag van Bloedrivierpoort het Botha teruggekeer na die Oos-Transvaal. Hy het 'n noue ontkoming gehad met 'n Britse mag op die plaas Schimmelhoek, oos van Ermelo maar slaag tog daarin om te ontsnap. Op 29 Oktober deel kommandant H.S. Grobler hom mee dat 'n Britse mag by Swakfontein, sowat 20&nbsp;km wes van Bethal, kamp opgeslaan het. Dié mag bestaan uit 2000 soldate, met veldkanonne en waens. Grobler het die Britse mag al vir 'n geruime tyd gepla. Die Britse mag onder bevel van kolonel Benson was berug daarvoor dat hulle op groot skaal die Boere se plase geplunder en die vroue en kinders weggevoer het na die konsentrasiekampe.

## Die slag 
Benson se troepe was oor 'n wye gebied versprei op die oggend van 30 Oktober toe Grobler hulle aanval. Benson onderskat die Boeremag se getalle aanvanklik en doen geen teen-aanvalle nie. Dit het ook begin reën en 'n sterk wind het begin waai wat die sigbaarheid belemmer het. Die agterhoede van Benson se troepe word gou oorrompel. Teen 12-uur het Botha die slagveld bereik met sy 400 burgers. Die Boeremagte herorganiseer hulle self; twee groepe val Benson se flanke aan en Botha val die middel aan met 800 burgers. Die Britte val terug na 'n lae heuwel waar hulle kanonne was. Aanvanklik bied hulle weerstand maar word gou oorwin en hulle lei swaar ongevalle. Benson word self twee keer gewond en die Boere verower die heuwel en neem die kanonne oor. Die Boere swaai die kanonne om en skiet nou op die Britse kamp. Botha beveel later die Boere om hulle vuur te staak aangesien hy bewus was dat daar vroue en kinders in die kamp was. Sodoende is 'n gulde geleentheid verspil om 'n groot oorwinning te behaal.

Verliese aan die Britse kant: 66 gesneuweldes, 165 gewondes en 120 word krygsgevangene. Benson het later beswyk aan sy wonde. Ongevalle vir die Boere was minder as 'n 100.

## Sien ook 
* Skermutselinge van die Tweede Vryheidsoorlog

## Bron 
* *The War Reporter*. J.E.H. Grobler. Jonathan Ball Publishers. 2004.
Wyehoeklens

duimnael|’n Foto wat met ’n wyehoeklens geneem is om soveel moontlik van die wolke af te neem.
duimnael|Een van Canon se gewildste wyehoeklense is die 17-40 mm f/4 L-retrofokus-zoemlens.

’n **Wyehoeklens** verwys in fotografie en kinematografie na ’n lens waarvan die fokusafstand aansienlik kleiner is as by ’n "normale" lens. Dit laat die fotograaf toe om ’n groter deel van die toneel op film vas te lê; dit is veral nuttig in argitektuur-, binnneshuise en landskapfotografie waar die fotograaf dalk nie in staat is om ver genoeg van die toneel af te beweeg om ’n spesifieke voorwerp in sy geheel in sy visier te kry nie.

Nog ’n gebruik is om die verskil in grootte of afstand tussen voorwerpe op die voor- en agtergrond te beklemtoon; nader voorwerpe lyk baie groter as verder afgeleë voorwerpe. Dié verskynsel kan gebruik word om voorwerpe op die voorgrond te laat uitstaan, terwyl die agtergrond ’n groot gebied dek.

By ’n normale lens in stilfotografie is die fokusafstand min of meer so groot soos die diagonale lengte van die filmraampie of beeldsensor. Vir 35&nbsp;mm-kameras is die diagonale lengte van die film 43&nbsp;mm en ’n tipiese "normale" lens het ’n fokusafstand van 50&nbsp;mm. ’n Wyehoeklens se fokusafstand is 35&nbsp;mm en korter.

In kinematografie word ’n fokusafstand van dubbel die diagonaal as "normaal" beskou.

## Verwysings
Khayamnandi

**Khayamnandi** is 'n swart en bruin township in Steynsburg. Dit is geleë in die Walter Sisulu Plaaslike Munisipaliteit van die Joe Gqabi-distrik in die Oos-Kaap.

## Verwysings
Van Zyl

[duimnael|regs|[Lizzie van Zyl op haar sterfbed.]]
duimnael|regs|Die Van Zylspas in die Kaokoveld.

**Van Zyl** is 'n Afrikaanse familienaam wat algemeen in Suidelike Afrika aangetref word.
Die familienaam is van die Nederlandse familienaam "Van Zijl" afgelei.
Dit beteken "vanaf Zijl", waar "Zijl" 'n argaïese term vir 'n keersluis is.

## Noemenswaardige Van Zyls 
* Frederik Van Zyl Slabbert (* 1940 – † 2010), politieke ontleder, sakeman, skrywer, akademikus en leier van die opposisie.
* Christina Susanna van Zyl (* 1926 – † 2004), Suid-Afrikaanse skrywer.
* Deon van Zyl, Suid-Afrikaanse akteur en vervaardiger van M-Net se sepie, Egoli.
* Dine van Zyl, bekroonde Afrikaanse skrywer, uitgewer en vryskutjoernalis.
* Irna van Zyl, Afrikaanse joernalis en skrywer.
* Irvette van Zyl, Suid-Afrikaanse langafstand hardloper en vroue wêreldrekord houer vir 50 km.
* Jasper van Zyl, (* 1987), Afrikaanse digter.
* Kobus van Zyl, (* 1931 – † 1985), Afrikaanse skrywer en digter.
* Lizzie van Zyl, inwoner van Bloemfontein-konsentrasiekamp wat tydens die Tweede Vryheidsoorlog gesterf het.
* Pieter van Zyl, (1989-), Springbokrugbyspeler.
* Stefan van Zyl (1987-), Suid-Afrikaanse akademikus.
* Wium van Zyl, Afrikaanse skrywer.
* Willem van Zyl, Suid-Afrikaanse verhoogakteur.
* Een Van Zyl het aan die Slag van Bloedrivier deelgeneem.

## Sien ook 
* Van Zylsrus, 'n nedersetting in die Noord-Kaap, Suid-Afrika.
Steve Tshwete, Lady Grey

**Steve Tshwete** is 'n swart township aangrensend aan Kwezinaledi in Lady Grey. Dit is geleë in die Senqu Plaaslike Munisipaliteit van die Joe Gqabi-distrik in die Oos-Kaap.

## Verwysings
Teenpous Paschalis I

Na die kort pontifikaat van Pous Konon was daar twee moontlike opvolgers:  Theodorus en **Paschalis**.  Theodorus was die kandidaat van die burgers van Rome.  Paschalis het steun gesoek by die eksarg Johannes Platyn van Ravenna. Hy het glo die eksarg 100 pond goud belowe.  Pous Sergius I word tot kompromis-kandidaat verkies. Paschalis beroep hom weer op die eksarg.  Die eksarg kom na Rome maar skaar hom agter Sergius wat glo die 100 pond goud betaal het.  Theodorus berus by die verkiesing van Sergius, maar Paschalis bly in verset.  Uiteindelik word hy van toordery aangekla en na 'n klooster verban.  Tot by sy dood het hy homself as die ware pous beskou.

## Verwysings
Nicéphore Niépce

**Nicéphore Niépce** (geb. **Joseph Niépce**; 7 Maart 1765&nbsp;– 5 Julie 1833) was ’n Franse uitvinder, wat veral bekend is as een van die uitvinders van fotografie. Hy het heliografie uitgevind, ’n tegniek waarmee die wêreld se oudste foto wat behoue gebly het, *View from the Window at Le Gras*, in 1826 geneem is. 

Nog een van sy uitvindsels is die binnebrandenjin, wat hy uitgedink, geskep en saam met sy ouer broer, Claude Niépce, ontwikkel het.

## Verwysings
Gemeenskap van Portugese Lande

duimnael|Vlag van die Gemeenskap van Portugese Lande

Die **Gemeenskap van Portugese Lande** (Portugees: *Comunidade dos Países de Língua Portuguesa*; **CPLP**) is 'n internasionale organisasie wat uit 9 onafhanklike lande bestaan, waar Portugees 'n amptelike taal is; hulle is Portugal en sy vorige kolonies. Die organisasie poog om die kollektiewe stem van die Portugeessprekende wêreld te verteenwoordig. Hulle doel is om die belange, vooruitgang en welsyn van Portugeessprekende mense te beskerm.

Die CPLP is op 17 Julie 1996 gestig en het aanvanklik 7 lede gehad. Die hoofkantoor van die CPLP is in die *Palácio dos Condes de Penafiel* in Lissabon.

## Lidlande 
duimnael|400px|Lidlande (donkergroen) en waarnemerlande (heldergroen) van die CPLP
*  (Stigterslid)
*  (Stigterslid)
*  (sedert 2014)
*  (Stigterslid)
*  (Stigterslid)
*  (Stigterslid)
*  (sedert 2002)
*  (Stigterslid)
*  (Stigterslid)

## Geassosieerde waarnemers 
*  (sedert 2014)
*  (sedert 2016)
*  (sedert 2014)
*  (sedert 2006)
*  (sedert 2014)
*  (sedert 2008)
*  (sedert 2016)
*  (sedert 2016)
*  (sedert 2014)
*  (sedert 2016)

## Sekretarisse-generaal 
* Murade Isaac Murargy (Mosambiek) sedert 20 Julie 2012
* Domingos Simões Pereira (Guinee-Bissau) 25 Julie 2008 – 20 Julie 2012
* Luís de Matos Monteiro da Fonseca (Kaap Verde) Julie 2004 – Julie 2008
* João Augusto de Médicis (Brasilië) 1 Augustus 2002 – April 2004
* Dulce Maria Pereira (Brasilië) Julie 2000 – 1 Augustus 2002
* Marcolino Moco (Angola) 17 Julie 1996 – Julie 2000

## Eksterne skakels 
*  Amptelike webwerf
Louis Daguerre

**Louis-Jacques-Mandé Daguerre** (18 November 1787&nbsp;– 10 Julie 1851) was ’n Franse kunstenaar en fotograaf wat veral bekend is vir sy uitvinding van die daguerreotipe-proses in fotografie. Hoewel hy die bekendste is vir sy bydraes tot laasgenoemde medium, was hy ook ’n suksesvolle skilder en ’n ontwikkelaar van die dioramateater.
Steenbok-natuurreservaat

duimnael|300px|Die Steenbok-natuurreservaat

Die **Steenbok-natuurreservaat** is op Leisure Isle by Knysna. Dit bestaan uit twee dele, naamlik Steenbokpark en die westelike deel Kingfisher Creek. Dit word verbind met Roger's Way. Die reservaat is in 2005 gestig.

## Verwysings 
## Eksterne skakels 
* http://www.steenboknaturereserve.org.za
Alphonse Giroux

**François-Simon-Alphonse Giroux** († 1 Mei 1848 in Parys, Frankryk) was ’n Franse kunsrestoureerder en meubelmaker.

Hy het as skilder onder Jacques-Louis David studeer en aan die einde van die 18de eeu ’n kunsretourasiesaak begin. Hy was die amptelike restoureerder van die Notre Dame-katedraal in Parys, asook van kunswerke deur Louis Daguerre, Charles Marie Bouton, Charles Arrowsmith, Charles Renoux en ander. Verder het hy meubels gemaak en gerestoureer. 

Giroux het ook daguerreotipe-kameras gemaak wat deur Daguerre ontwerp is.

## Verwysings
Daguerreotipe

duimnael|200px|’n Daguerreotipe van Louis Daguerre in 1844, deur Jean-Baptiste Sabatier-Blot.
**Daguerreotipe** (ook genoem **daguerreotipie**) is ’n fotografiese proses wat in 1839 deur die Franse uitvinder en fotograaf Louis-Jacques-Mandé Daguerre bekend gestel is – die eerste sodanige proses wat algemeen gebruik is. Teen die vroeë 1860's het ander prosesse wat goedkoper was en korter beligtingstye moontlik gemaak het, dit feitlik heeltemal vervang.

Die daguerreotipe-beeld word gemaak op gejodeerde silwer of versilwerde koperplaatjies wat onder ’n veiligheidslig blootgestel word aan halogeengasse. Die plaat word dan na die kamera gedra in ’n ligdigte houer. Wanneer die deklaag verwyder word, word die gesensiteerde oppervlak aan die beeld blootgestel wat deur die lens in die donker kamera geprojekteer word. So word ’n onsigbare, latente beeld op die plaat geskep wat dan ontwikkel word deur dit aan kwikdampe bloot te stel. 

Ná die ontwikkeling word die liggevoeligheid van die plaat stopgesit deur die oorblywende silwerhalogenide te verwyder. Daarna word ’n goudchloriedoplossing op die beeld aangebring en dit word vir ’n kort rukkie oor ’n vlam verhit, en dan afgespoel en droog gemaak. Selfs ná hierdie ingewikkelde proses is die oppervlak steeds baie delikaat en die silwer kan aanslaan weens blootstelling aan lug; daarom moet die plaat in ’n lugdigte houer onder glas gebêre word.

Verskeie soorte antieke foto's word soms verkeerdelik daguerreotipes genoem, veral wanneer hulle in klein, versierde houers voorkom soos dié waarin daguerreotipes gewoonlik gebêre is. Die term verwys egter net na foto's wat met die bogenoemde metode ontwikkel is – ’n proses wat net tussen die 1840's en die laat 1850's algemeen gebruik is.

## Verdere leesstof 
* Newhall, Beaumont *The Daguerreotype in America*   Dover Publications.
* Gernsheim, Helmut en Gernsheim, Alison. *L.J.M. Daguerre: the history of the diorama and the daguerreotype*. New York: Dover Publications, 1968. 
* Coe, Brian. *The birth of photography: the story of the formative years, 1800–1900*. Londen: Ash & Grant, 1976. .
* Richter, Stefan. *The art of the daguerreotype*. Londen: Viking, 1989. .

## Eksterne skakels 
*R. Derek WOOD,  *A State Pension for L. J. M. Daguerre for the secret of his daguerreotype technique*, gepubliseer in die tydskrif *Annals of Science*, September 1997 (vol. 54, no. 5, bl. 489–506)
Alhazen

**Abū ʿAlī al-Ḥasan ibn al-Ḥasan ibn al-Haytham** (Arabies: أبو علي، الحسن بن الحسن بن الهيثم), dikwels genoem **Ibn al-Haytham** (in die Weste bekend as **Alhazen** of **Alhacen**; omstreeks 965&nbsp;– omstreeks 1040) was ’n vooraanstaande Arabiese wetenskaplike, wiskundige, sterrekundige, filosoof en fisikus wat bydraes gelewer het op die terreine van optika, sterrekunde, wiskunde, meteorologie, visuele persepsie en wetenskaplike metodiek.

In die Middeleeuse Europa was sy bynaam Ptolemeus Secundus ("Ptolemeus die Tweede") of bloot "Die Fisikus". 

Volgens een weergawe van sy biografie het al-Haytham geglo hy kan oorstromings van die Nyl met die toepassing van sy wiskundekennis voorkom. Nadat Al-Hakim bi-Amr Allah, die sesde heerser van die Fatimidiese Kalifaat, hom opdrag gegee het om dit te doen, het hy besef dit is nie moontlik nie. Hy het vir sy lewe gevrees en voorgegee hy is kranksinnig. Hy is toe in huisarres geplaas. Ná Al-Hakim se dood kon hy bewys dat hy nie kranksinnig is nie, en hy het vir die res van sy lewe geld gemaak deur wiskundewerke te skryf en klas te gee.

## Verwysings 
## Eksterne skakels 
*  
* 
* The Miracle of Light&nbsp;– ’n Unesco-artikel oor Ibn al-Haytham
Droommyl

duimnael|Standbeelde van Roger Bannister en John Landy in Kanada

'n **Droommyl** is die term wat gebruik word wanneer 'n atleet daarin slaag om 'n myl (1609.344 meter) onder 4 minute te hardloop. Roger Bannister is die eerste persoon wat daarin geslaag het om 'n droommyl af te lê; sy tyd was 3:59.4. Hy het dit vermag op 6 Mei 1954. Die rekord het net ses weke gestaan tot die Australiër, John Landy, dit verbeter het tot 3:58.0.

John Walker het op 12 Augustus 1975 in Gotenburg daarin geslaag om die myl in 3:49:04 af te lê, die eerste *supermyl*.

## Die tien vinngste mylatlete in die geskiedenis 
Omrede die myl nie 'n Olimpiese item is nie, word dit baie min gehardloop.

## Suid-Afrikaanse mylatlete 
De Villiers Lamprecht is die eerste Suid-Afrikaner wat 'n droommyl gehardloop het en wel in Stellenbosch op 13 November 1963 in 'n tyd van 3:59:06. Johan Fourie is die eerste persoon wat twee droommyle binne een uur gehardloop het op 9 Februarie 1987 in Stellenbosch.

Die top 10 Suid-Afrikaanse atlete:

## Bron 
* *Die eerste droommyl*; Beeld; 3 Mei 2014.
Giambattista della Porta

**Giambattista della Porta** (1535 - 1615), ook bekend as Giovanni Battista Della Porta en John Baptist Porta, was ’n Italiaanse geleerde, veelweter en dramaturg wat in Napels gewoon het tydens die Wetenskaplike Rewolusie en die Reformasie.

Hy het hom tydens die grootste deel van sy lewe met wetenskap besig gehou. Sy bekendste werk, wat in 1558 vir die eerste keer gepubliseer is, was *Magiae Naturalis* (*Natuurlike Towerkrag*). Daarin het hy ’n verskeidenheid onderwerpe aangeraak wat hy ondersoek het, insluitende die okkulte, astrologie, alchemie, wiskunde, meteorologie en filosofie. 

## Verwysings
Teenpous Theodorus II

:  Vir die ware pous met dieselfde naam sien Pous Theodorus II 

**Theodorus II** was 'n teenpous in die Rooms-Katolieke Kerk tydens die pontifikaat van Pous Sergius I. Terselfdertyd was Teenpous Paschalis I ook 'n teenpous.  Daar was dus drie aanspraakmakers op die troon van Petrus in die jaar 687.
## Biografie 
Na die dood van Pous Johannes V op 2 Augustus 686 ontstaan onenigheid tussen die geestelikheid en die burgers van Rome.  Hulle kon nie ooreenkom op 'n gemeenskaplike kandidaat pous nie.  Die burgers met name die milisie kies **Theodorus** as kandidaat.  In Oktober van die jaar word egter 'n kompromie bereik en word Pous Konon verkies.

Konon sterf egter al die volgende jaar en Theodorus probeer weereens om pous te word.  Die geestelikheid verkies egter Paschalis.  Beide groepe het probeer om die Lareraanse paleis te beset.  Theodorus het daarin geslaag om die binneste gedeel van die paleis te beset en Paschalis moes met die buitegeboue tevrede wees.  Die meerderheid skaar hulle toe agter 'n derde kandidaat Pous Sergius I.  Theodorus het sy nederlaag aanvaar en homself teruggetrek.  Verder is niks oor hom bekend nie, nie eers sy sterfdatum nie.

## Verwysings
Brownie

duimnael|’n Brownie Flash III.
**Brownie** is die naam van ’n gewilde reeks eenvoudige en goedkoop kameras wat deur Eastman Kodak vervaardig is. Dit het goedkoop, maklike fotografie gewild gemaak. 

Die eerste Brownie, wat in Februarie 1900 bekend gestel is, was ’n baie basiese bokskamera van harde karton met ’n eenvoudige holbollens wat vierkantige 2¼ dm.-foto's op 117-rolfilm geneem het. Met sy eenvoudige kontroles en goedkoop prys van $1, was dit ’n kamera wat almal veronderstel was om te kan bekostig. Dit is genoem na die gewilde tekenprent deur Palmer Cox.

Een van die gewildste Brownie-modelle was die Brownie 127, waarvan miljoene tussen 1952 en 1967 verkoop is. 

## Verwysings 
## Eksterne skakels 
*"The Brownie Camera @ 100: A Celebration on the Kodak website" 
*"The Kodak Brownie Box Camera Page" deur Remy Steller
*"The Brownie Camera Page" deur Chuck Baker
Blanke Keniane

**Blanke** of **Wit Keniane** (Engels: *White Kenyans*) is ’n term wat verwys na die blanke etniese groep van Kenia. Die meerderheid blanke Keniane is van Britse afkoms. Hulle aantal word op sowat 67 000 gereken, van wie 35 000 burgers van Kenia is (die 2009-syfer) en die res Britse uitgewekenes (volgens 'n skatting deur die BBC in 2006). Volgens dié skattings het Kenia die derde grootste blanke bevolking in Afrika naas Suid-Afrika en Namibië.

## Sien ook 
* Blanke Suid-Afrikaners
* Blanke Namibiërs
* NG gemeente Vergenoeg
* NG gemeente Loubser

## Verwysings 
## Eksterne skakels
Västerbotten Folkblad

***Folkbladet*** (of ***Folkbladet Västerbotten***) is 'n Sweedse sosiaal-demokratiese koerant wat sedert 1917 in Umeå uitgegee word. Tot 18 April 2012 is die koerant onder die naam *Västerbotten Folkblad* of *VF* uitgegee.

Die koerant word elke oggend, behalwe op Sondae, gepubliseer en bevat hoofsaaklik beriggewing oor Västerbotten. Die oplaag beloop 15&nbsp;700 kopieë in 2004 en 14&nbsp;000 kopieë in 2007. In 2013 het dit gedaal tot 9&nbsp;700 kopieë.

Die koerant is vroeg in 2000 weens die swak ekonomie deur *Stiftelsen VK-press* uitgekoop (ook die eienaar van *Västerbottens-Kuriren*) om te verseker dat hulle subsidie kon bly kry (*Presstöd*) vir die twee dagblaaie. In 2008 het die koerant subsidie van 15&nbsp;328&nbsp;000 krone van die staat ontvang.

## Verwysings 
## Eksterne skakels 
*  Webtuiste van Folkbladet
Guitars – the Museum

**Guitars - the Museum** is 'n kitaarmuseum in Umeå, Swede. 

Die museum is in 'n baksteengebou geleë wat voorheen 'n skool (die *Vasaskolan*) gehuisves het. Behalwe die museum is daar ook 'n rock-klub, 'n restaurant en 'n musiekwinkel in die gebou. Die museum is einde Januarie 2014 geopen, tydens die opening van "Umeå - Kulturele Hoofstad van Europa 2014".

Die museum word as 'n gesamentlike onderneming deur die musiekwinkel se personeel bedryf. Die munisipaliteit van Umeå het tot die koste vir die opknapping en aanpassing van die perseel bygedra, en het die museum met 'n jaarlikse bydrae van 2,4 miljoen Sweedse krone ondersteun in 2014 en 2015.

Die museum se versameling bestaan ​​hoofsaaklik uit elektriese kitare uit die jare 1950 en 1960, asook 'n kleiner versameling van elektriese baskitare asook alles wat met die geskiedenis van die elektriese kitaar verband hou. Die versameling is sedert die 1970 deur die broers Mikael en Samuel Ahden ingesamel, die versameling is egter nooit as 'n geheel aan die publiek vertoon totdat die museum geopen is nie. Met 'n totaal van meer as 500 kitare is die museum die grootste van sy soort in die wêreld.
Akademiese hospitaal van Norrland

duimnael|280px|Norrlands universitetssjukhus in 2011

**Akademiese hospitaal van Norrland** (Sweeds: *Norrlands universitetssjukhus (Nus)*) is een van die grootste hospitale in die noorde van Swede. Die hospitaal is in Umeå in die provinsie Västerbottens län geleë.

Die hospitaal is verbonde aan die Universiteit van Umeå. Naas akademiese hospitaal is dit ook die plaaslike hospitaal vir Swede se vier noordelike provinsies.

## Verwysings 
## Eksterne skakels 
* Webtuiste akademiese hospitaal van Norrland
Sparken

**Sparken** is 'n skaatspark naby *Hamnmagasinet* en die Ume-rivier in die sentrum van Umeå, Swede.

Die park is direk onder die Tegsbron-brug oor die rivier gebou. Dit is ongeveer 20 meter breed en 120 meter lank. Die park se naam is deur middel van 'n kompetisie bepaal. Dit is deur 'n verwysingsgroep  ontwikkel en die Kanadese firma *New Line Skateparks INC* was vir die finale ontwerp verantwoordelik. Die park is van beton gebou met relings en ​​'n omringende heining. Die bouwerk is in 2009 voltooi en was die eerste deel van 'n groot projek waarin die stad se sentrum vernuwe is. In 2012 het die park die *Sveriges Arkitekter Övre Norrlands Arkitektur*-prys gewen.

## Fotogalery 

Lêer:Sparken, Umeå (skylt).JPG|Bord wat besoekers verwelkom en die reëls uitspel
Lêer:Sparken-2014-03-29.jpg|Sparken in Maart 2014
Lêer:Sparken, Umeå (vinter).JPG|Sparken in die winter van 2011
Lêer:Sparken 3.jpg|Sparken in die somer van 2011

## Eksterne skakels 
*  Die Sparken-skaatspark se webtuiste
IKSU

duimnael|IKSU sport
duimnael|IKSU Spa

**IKSU** (*Idrottsklubben Studenterna i Umeå*) is 'n sportklub en nie-winsgewende organisasie in die Sweedse stad Umeå. Die klub het twee fasiliteite, naamlik "IKSU sport" by die kampus van die Universiteit van Umeå en "IKSU spa" in Umedalen. Dit het 18&nbsp;000 lede en is daarom een van die land se grootste sportklubs. 

## Geskiedenis 
Die organisasie is op 5 Mei 1959 gestig as *Umeå Studenters Idrottsförening* (USIF). In 1960 is dit na sy huidige naam, *Idrottsklubben Studenterna i Umeå* (IKSU) vernoem. Die eerste binnenshuise arena is in 1983 geopen en sedertdien is dit verskeie kere uitgebrei. *IKSU spa* is in 2003 geopen. Die *Brännbollscupen* word jaarliks georganiseer. Die eerste toernooi is in 1974 aangebied en sedert 1997 het dit wêreldbeker-status. In 2009 het hulle SEK 87 miljoen wins getoon en 70 werknemers gehad.

## Afdelings 
* Ski
* Basketbal
* Beachvolleybal
* Brännboll
* Fitness
* Buitensport
* Hardloop
* Floorball
* Kendo
* Klimsport
* Langlaufen
* Martial arts
* Multisport
* Squash
* Vlugbal
* Swem

## Eksterne skakels 
* Webtuiste IKSU
*  IKSU Spa
Wit Suid-Afrikaners

duimnael|links|Verspreiding van die wit bevolking in Suid-Afrika.
duimnael|links|Digtheid van die wit bevolking in Suid-Afrika.

**Wit Suid-Afrikaners** verwys na die wit etniese groepe van Suid-Afrika, waaronder die Afrikaners en Anglo-Afrikane die beduidendste is. Die meerderheid wit Suid-Afrikaners se huistaal is Afrikaans (61%) en daarna Engels (33%).

## Sien ook 
* Suid-Afrikaanse etniese groepe en kulture

## Verwysings 
## Eksterne skakels 
*  2001 Digitala Sensus Atlas
Roger Bannister

duimnael|Sir Roger Bannister in 2009
duimnael|Bannister en Landy
duimnael|Plaket op die plek waar die eerste droommyl gehardloop is

Sir **Roger Gilbert Bannister**, CBE (23 Maart 1929 – 3 Maart 2018), was 'n voormalige Britse atleet en neuroloog. Hy was die eerste persoon wat 'n droommyl gehardloop het.

Baie mense het gedink dit was onmoontlik om 'n myl in minder as vier minute te hardloop, en dat dit 'n natuurlike beperking van die menslike liggaam was, totdat Bannister dit op 6 Mei 1954 in Oxford vermag het. Ten tyde van die wedloop was hy 1,87&nbsp;m lank en het hy 70&nbsp;kg geweeg.

Bannister is op 23 Maart 1929 in Harrow, Middlesex, in Engeland gebore. Hy het sy land tydens die Olimpiese Somerspele van 1952 verteenwoordig en was die eerste persoon om *Sports Illustrated* se "Sportman van die Jaar"-toekenning in Januarie 1955 te ontvang.

Hy was 'n neuroloog en akademikus aan die Pembroke College in Oxford. Hy tree in 2001 af en is in 2011 met Parkinson se siekte gediagnoseer.

## Titels 
* Europese kampioen 1500&nbsp;m – 1954
* Britse kampioen 880 yd – 1952
* Britse kampioen 1 myl – 1951, 1953, 1954
* Sports Illustrated se sportman van die jaar – 1954

## Persoonlike rekords 
## Medaljes 
### 800 m 
* 1950:  EK – 1.50,7

### 1500 m 
* 1952: 4de OS – 3.46,30
* 1954:  EK – 3.43,8

### 1 Eng. myl 
* 1954:  Statebondspele – 3.58,8

## Verwysings 
## Eksterne skakels
Grootvadersbosch

**Grootvadersbosch** is 'n historiese plaas in die Overberg en tans 'n natuurreservaat aan die suidekant van die Boosmansbos-wildernisgebied.

## Ligging 
duimnael|links|'n Berglandskap in die Grootvadersbosch-natuurreservaat
duimnael|links|Grootberg en die berglandskap van die Boosmansbos- en Grootvadersbosch-natuurreservate van die Langeberg
duimnael|links|Flora van die Grootvadersbosch
Grootvadersbosch is in die voetheuwels van die Langeberg, oos van Oude Post en die Tradouwpas na Barrydale en noord van die grondpad van Swellendam oor Buffeljagsrivier en Suurbraak na Heidelberg. Beide die Slangrivier en die Duiwenhoksrivier ontspring in die gebied.

## Natuurreservaat 
Grootvadersbosch is die grootste oorblywende inheemse bos in die Langeberg. 'n Voetslaanpad en 'n bergfietsroete is in die reservaat ontwikkel.

## Dierelewe 
In hierdie woud is die bosbok vir die eerste maal deur 'n Europese wetenskaplike gesien toe die Sweed Anders Sparrman die streek in 1776 besoek het. Nadat meer as 50 jaar daarna gesoek is, het John Visser in November 1969 die eiers van die paddaspesie *Heleophyryne purcelli orientalis* hier opgespoor.

## Geskiedenis 
VOC-soldate het reeds vroeg die hout in die bosse begin ontgin. Trekboere het hulle in die omgewing gevestig en in 1724 verkry Roelof Olofsz die plaas Grootvadersbosch. Daarna was Jacobus Steyn die eienaar.  In 1744 stig goewerneur Hendrik Swellengrebel hier 'n skool en stuur sieketrooster Abraham Schietekat om as onderwyser diens te doen en na die geestelike versorging van die boere om te sien. 

Pionier-koloniseerder Benjamin Moodie verkry die plaas in 1817 en ontwikkel hierdie bakermat van die Moodie-familie in Suider-Afrika tot een van die vooraanstaande plase in die Overberg. Die plaas lewer hout, koring, vrugte, tabak, wyn en brandewyn. Deur die jare heen het verskeie bekende persone die plaas besoek: die plantkundiges Carl Peter Thunberg in 1772 en Francis Masson, die reisiger en avonturier Francois le Vaillant in 1782, die sendeling en plantkundige James Backhouse en in 1830 die sendeling dr. John Philip.

## Bibliografie 
* Burrows, Edmund H.: Overberg Outspan. A chronicle of people and places in the south western districts of the Cape. Swelllendam: Swellendam Trust, 1988. 

## Eksterne skakels 
* grootvadersbosch.co.za
Bismut

**Bismut** is 'n chemiese element in die periodieke tabel met die simbool **Bi** en atoomgetal van 83.

Bismut word as element in die natuur aangetref, asook in lood- of koperertse. Dit is 'n taamlik seldsame element wat as ongeveer 1–2&nbsp;mg per ton aangetref word. (Vir platinum is dit 5&nbsp;mg/ton). Daar is bismutminerale soos bismuthiet , bismiet  en bismutiet ..

In teenstelling tot ander pniktogene word bismut net in een romboëdriese allotroop aangetref wat 'n silwerwit kleur het met 'n rooierige tint. Die resitiwiteit is ongeveer 107 μΩcm wat die hoogste waarde van alle metale is. Dit het die grootste Hall-effek en dit is die mees diamagnetiese metaal van alle elemente. Saam met water en gallium is dit een van min materiale wat krimp wanneer dit smelt.

*Sien ook :Kategorie:Verbindings van bismut

## Verwysings 
## Eksterne skakels
Olie Kolonie

**Olie Kolonie** is 'n Afrikaanse rolprent wat op 19 Mei 1975 vrygestel is. Die regisseur was Neil Hetherington terwyl Hein Toerien die skryfwerk behartig het. Die hoofrolle word deur Hans Strydom, Nic de Jager en Rika Sennett vertolk.

## Genre 
Hierdie is 'n komedie vir die hele gesin met geen ouderdomsperk op nie.

## Hoofrolspelers 
* Hans Strydom
* Nic de Jager
* Rika Sennett
* Gaby Getz
* Patrick Mynhardt
* Nico Carstens
* Klaas de Boer
* Jimmy Rayson
* Darryl Jooste
* Annie Basson
* Danie Smuts
* Gary Edwards
* Frank Saunders
* Stan Katz
* Tessa Ziegler
* Ian Yule
* Bill Prout-Jones

## Sien ook 
* Lys van Afrikaanse rolprente
Teenpous Theofilactus

**Theofilactus** was 'n aartsdeken van die Rooms-Katolieke Kerk. Na die dood van Pous Stefanus II in 757 het die Bisantynse faksie hom tot pous verkies.  Die meerderheid het egter die oorlede pous se broer Pous Paulus I verkies.  Theofilactus het die keuse aanvaar en in pouslike diens gebly.  Hy was Pous Adrianus I se afgevaardigde by die sinode van Frankfurt in 794.

## Verwysings
Hans Strydom (akteur)

**Hans Strydom** is 'n Suid-Afrikaanse akteur en skrywer. Hy is veral bekend vir sy rol as dr. Stephen Marshall in *The Gods Must Be Crazy II* (1989). Hy is ook 'n bekende TV-persoonlikheid en het in verskeie Afrikaanse sepies en rolprente gespeel.

## Biografie 
Johannes Strydom is op 14 Mei 1947 in Durban in Natal, Suid-Afrika gebore. Hy studeer regte aan die Potchefstroomse Universiteit en begin in 1964 by die Departement van Justisie, in Durban se landdroshof te werk. In 1972 was hy 'n staatsaanklaer in Ladysmith en tussen 1972 en 1976 was hy 'n landdros by die hoofkantoor van die Departement van Justisie.

In 1976 bedank hy sy werk om 'n akteur te word. Hy was die eerste persoon (saam met David Hall-Green) om Suid-Afrikaners in Januarie 1976 op TV tydens die land se eerste nasionale uitsendings te verwelkom.

Strydom het sedertdien in verskeie TV-reekse opgetree, insluitende: *Binnelanders*, *Plek van die Vleisvreters*, *Westgate*, *Generations*, *Egoli*, *The Res*, *Platinum* en *Oepse Daisy*.

Hy het ook in verskeie rolprente gespeel, soos: *Iemand Soos Jy* (1976), *Diamant en die Dief* (1978), *Someone Like You* (1978), *Herfsland* (1982), *The Emissary* (1988) en *The Gods Must Be Crazy II* (1989).

In 2000 wen hy 'n saak teen die SAUK wat nie akteurs behoorlik vir heruitsendings vergoed het nie. Sedertdien help hy kunstenaars om die korrekte fooie van die SAUK te eis.

## Filmografie 
As akteur:
* Binnelanders, 2009 (TV-reeks) as At Koster
* *Der weiße Afrikaner* (Die wit Afrikaners),  2004 (TV-fliek) as De Kock
* Plek van die Vleisvreters, 2004 (TV-reeks) as Bertus du Toit
* *The Gods Must Be Crazy II*, 1989 as dr. Stephen Marshall
* *The Emissary*, 1989 as Justin Latimer
* Herfsland, 1979 as Mauritz de Necker
* Die Eensame Vlug, 1979 as dr. Simon Kellerman
* *Someone Like You*, 1978 as Andrè du Toit
* Sonja, 1978 as Chris de la Rey
* Diamant en die Dief, 1978 as Tom
* 'n Beeld vir Jeannie, 1976 as Dawid Louw
* Vergeet My Nie, 1976 as Dolf Preller
* Ter wille van Christine, 1975 as dominee Paul Hofmeyer
* Olie Kolonie, 1975
* Liefste Veertjie, 1975 as Peet Marais
* Môre, Môre, 1973 as Bach Winterbach
* Die Manakwalanders. Drama op SAUK as Meneer Laubaschagne
* *The Fourth Reich*, 1990

As produksiebestuurder:
* 'n Sondag in September, 1976

As homself:
* *Buster Reynolds Remembers Jamie Uys*, 2004 (dokumentêre video)

## Toekennings 
* Beste Afrikaanse TV-akteur (vir *Binnelanders*), ATKV
* Beste filmakteur: *Diamant en die dief*, Rapport Oscars

## Verwysings
Hans Strydom

**Hans Strydom** kan na een van die volgende persone verwys:

* Hans Strydom, Suid-Afrikaanse verslaggewer.
* Hans Strydom, Suid-Afrikaanse akteur.
* Adv. Hans Strijdom, vyfde premier van die Unie van Suid-Afrika.
Shrewsbury

:*Hierdie artikel handel oor die Engelse stad. Vir ander gebruike, sien Shrewsbury (dubbelsinnig).*

**Shrewsbury** (uitgespreek /ˈʃruːzbri/) is die hoofdorp (*county town*) van die Engelse graafskap Shropshire   en is naby die grens met Wallis (sowat 14&nbsp;km) geleë. Die dorp het 'n bevolking van sowat 72 duisend in 2011 gehad en dus is dit ook die tweede grootste nedersetting (naas Telford) in die graafskap.

## Demografie 
* Religie (2001-sensus): Christene (77,9%), ateïste (13,7%).
* Etniese verdeling (2001-sensus): Blankes (98,5%), Asiërs (0,4%), Swartes (0,1%).
## Susterstede 
*   Zutphen, Nederland

## Eksterne skakels 
* Shrewsbury se amptelike webwerf (shrewsburytowncouncil.gov.uk) 

## Verwysings
Kawango-Oos

**Kawango-Oos** is sedert 8 Augustus 2013 een van die 14 streke van Namibië. Die streek se naam is van die Kawango's afgelei. Kawango-Oos se hoofstad en grootste stad is Rundu. In die ooste is die streek aan die Caprivi (nou Sambesi) begrens en in die weste aan Kawango-Wes. Die Okavangorivier vloei deur die streek, digby die grens met Caprivi. Op 8 Augustus 2013 is Kawango opgedeel in Kawango-Oos en Kawango-Wes. In die noorde is Angola geleë en in die suidooste Botswana.
duimnael|links|Naby Bagani, Kavango-Oos, speel die dorpskinders sokker in plaas daarvan om die vee te laat wei
Oos-Anglië

duimnael|regs|250px|Die ligging van Oos-Anglië in Engeland (rooi)

**Oos-Anglië** (Engels: *East Anglia*) verwys na 'n gebied in oostelike Engeland wat sy historiese oorsprong in die koninkryk *East Anglia* het en tans ses graafskappe behels - Norfolk, Suffolk, Bedfordshire, Cambridgeshire, Essex en Hertfordshire. Die streeksnaam verwys na die Angele, een van die Germaanse stamme wat hulle ná die val van die Romeinse Ryk in Brittanje gevestig het. Alhoewel die streek net noord van Londen geleë is, het dit sy oorspronklike landelike karakter, tradisionele boukuns en tradisies bewaar.

Norwich is die hoofstad (*county town*) van Norfolk en word gewoonlik as die sentrum van Oos-Anglië beskou. Ipswich en King's Lynn is ook twee belangrike nedersettings in die gebied. Oos-Anglië is bekend vir sy universiteite, soos die Universiteit van Cambridge en die Universiteit van Oos-Anglië.

duimnael|150px|links|Oos-Anglië se vlag

## Sien ook 
* Norfolk
* Suffolk
* Cambridgeshire

## Verwysings
Gamla bron

duimnael|280px|Die brug gesien vanaf die noordelike kant

**Gamla bron** (die Ou Brug) is 'n brug in die Sweedse stad Umeå.

Hierdie brug is die oudste oorblywende brug oor die rivier Ume. Die brug is 301 meter lank en is in 1863 geopen. In die verlede is tolgeld vir die gebruik van die brug gehef. Tans is die brug net vir voetgangers en fietsryers toeganklik. Tussen 1894 en 1895 is die oorspronklike houtstruktuur van die brug vervang en het die brug sy huidige voorkoms gekry.

## Verwysings
Teenpous Constantinus II

**Constantinus II** was 'n teenpous na die dood van Pous Paulus I.  Hy is aangestel deur sy broer Toto met die hulp van Toskaanse troepe en weer afgeset deur die primicesrius Chistoforus met die hulp van Lombardiese troepe.

## Biografie 
Constantinus is gebore in Nepi uit 'n adellike Romeinse familie.  Na die dood van Pous Paulus I trek sy broer Toto, graaf van Nepi op na Rome met die hulp van Toskaanse troepe.  Toto neem die heerser van Rome, die primicerius Christoforus gevange en maak sy broer pous ondanks die feit dat Constantinus geen priester was nie.  Toto en Constantinus bestuur Rome vir 'n jaar as tiranne.  Hulle het steun gesoek by Pepyn die Korte van Frankryk, maar Pepyn het hom afsydig gehou.
In 768 help die burgers vir Christoforus om te ontsnap na die Lombarde.  Met die hulp van koning Desiderius van die Lombarde ('n vyand van Pepyn) neem hulle Rome in in die jaar 768.  Desiderius benoem die Lombardiese Philippus tot pous.  Op 1 Augustus 768 roep Christoforus die kerklike regbank byeen.  Die regbank ontslaan Constantinus en Philippus staan vrywillig terug.  Die regbank benoem toe Pous Stefanus III as die nuwe pous.
In 769 roep pous Stefanus 'n sinode byeen in die Lateraanse paleis.  Daar word Constantinus tot lewenslange boetedoening in 'n klooster veroordeel.  Die boetedoening het nie lank geduur nie, want later die jaar word Constantinus saam met sy seun Sergius vermoor deur Desiderius, vermoedelik op aandrang van Stefanus.

## Verwysings
Pentateug

[duimnael|Skildery wat Moses met die [Tien Gebooie uitbeeld]]

Die **Pentateug** is die eerste vyf boeke van die Ou Testament in die Bybel. *Penta* is Grieks vir 5 en *Teuchos* is Grieks vir boek. Pentateug beteken dus die "vyf boeke" of "vyf boekrolle." Hierdie vyf boeke staan ook as die Torah of Boeke van Moses bekend. Hulle is:
* Genesis
* Eksodus
* Levitikus
* Numeri
* Deuteronomium

Die Pentateug vertel die verhaal van die skepping van die wêreld tot die dood van Moses en die Israeliete se voorbereiding om die land Kanaän in te gaan. Die verhaal word in drie dele vertel. Die eerste deel (Gen. 1-11) is oor die skepping en die begin van die mensdom op aarde. Die tweede deel (Genesis 12-50) vertel die stories van die Israeliete se voorsate, hoofsaaklik Abraham, Isak, Jakob en Josef. Die derde deel, wat met die boek van Eksodus begin, beskryf hoe die Israeliete Egipte verlaat en die vroeë geskiedenis van Israel as 'n volk. Dit bevat verskeie wette oor hoe die Israeliete hulle samelewing moet reël en bou. Deuteronomium is hoofsaaklik Moses se finale toespraak aan sy volk asook 'n opsomming van die Pentateug.

Die Pentateug is die oudste deel van die Bybel, maar skoliere weet nie presies wanneer hierdie boeke geskryf is nie. Die vroegste dele is moontlik meer as 1000 jaar voor die finale dele geskryf. Moderne argeologiese vondse dui daarop dat sommige van die oudste stories in Genesis tot drie duisend jaar terug kan dateer.

## Eksterne skakels 
*
Ribble

:*Om nie met die Ribble-rivier in Wes-Yorkshire verwar te word nie*.

Die **Ribble** (Engels: *River Ribble*) is 'n rivier wat deur Noord-Yorkshire en Lancashire, graafskappe in Noordelike Engeland, vloei.
LGBT-regte in Swede

regs|duimnael|250px|Gay Pride in Swede
**Swede** was in 2009 die 7de land in die wêreld wat huweliksregte aan pare van dieselfde geslag verleen het. Aanneming deur homoseksuele pare is sedert 2002 wettig en homoseksualiteit is sedert 1944 wettig.

## Verwysings
Apoptose

duimnael|480px|Seintransduksiepaaie

**Apoptose** (vanaf Grieks: ἀπό *apo*, "weg van" en πτῶσις *ptosis*, "val") is die proses van geprogrammeerde seldood. Die proses speel 'n integrale rol in die ontwikkeling van weefsel. Tydens die ontwikkeling van 'n fetus veroorsaak apoptose dat die vingers en tone van mekaar skei. Die proses is veral algemeen voor puberteit. Tussen 50 en 70 miljard selle gaan daagliks in 'n volwasse mens as gevolg van apoptose dood. Die tempo van apoptose behoort deur die tempo van selproduksie via mitose uitgebalanseer te word.

Die traumatiese dood van selle as gevolg van akute sellulêre besering word nekrose genoem. Dit is 'n negatiewe proses en moet nie met apoptose, wat 'n positiewe effek kan hê, verwar word nie.
Lily Allen

**Lily Rose Beatrice Cooper** (née **Allen**, gebore 2 Mei 1985) is 'n Engelse sangeres en liedjieskryfster. Sy is beter bekend as **Lily Allen**. Sy is in 2011 met Sam Cooper getroud, maar is in 2018 weer geskei.

## ‎Ateljeealbums 
* Alright, Still (2006)
* It's Not Me, It's You (2009)
* Sheezus (2014)
* No Shame (2018)
Slag van Tweebosch

Die **Slag van Tweebosch** het op 7 Maart 1902 plaasgevind tydens die Tweede Vryheidsoorlog by Tweebosch. Tweebosch is 'n plaas waar die Klein-Hartsrivier in die Hartsrivier invloei. Hier het 'n Boeremag, onder bevel van generaal Koos de la Rey, 'n oorwinning oor 'n Britsemag, onder bevel van generaal Paul Methuen, behaal. 

## Sien ook 
* Skermutselinge van die Tweede Vryheidsoorlog

## Bron 
* *The War Reporter*. J.E.H. Grobler. Jonathan Ball Publishers. 2004.
Von Ahnska magasinet

duimnael|280px|Die Von Ahnska magasinet in Julie 2011

Die **Von Ahnska magasinet** is 'n hawepakhuis in Umeå, Swede wat in die stad se hoofstraat, Storgatan geleë is. Die pakhuis was oorspronklik 'n houtskuur wat in 1887 deur luitenant-kolonel Ludwig August von Hedenberg gebou is. Die argitek, Carl Fridolf Engelbert Sandgren het die skuur ontwerp.

Die gebou oorleef die groot brand in Umeå in 1888 en is deur die Duitse koopman Johan Viktor von Ahn gekoop en verder na die Ume-rivier uitgebrei.

Die pakhuis is nou in besit van Umeå Energi. Die *Von Ahnska magasinet* is sedert 1980 'n beskermde monument in Swede. 

## Verwysings
Philip Johnson

200px
**Philip Johnson**

**Amerikaanse argitek**

----

**Skool**Internasionale StylPostmoderne argitektuur

----

**Beduidende projekte**
Glass House, New Canaan, Connecticut (1949)
150px 

----

**Toekennings en pryse**
Goue Medalje van die AIA in 1978
*Pritzker-prys* (VSA) in 1979 

**Philip Cortelyou Johnson** (* 8 Julie 1906, † 25 Januarie 2005) was 'n invloedryke Amerikaanse argitek wat veral vir sy postmoderne ontwerpe bekend staan wat vanaf die 1980's ontstaan het. 

Johnson het reeds in die 1960's begin wegbeweeg van die puristiese Internasionale Styl en moderne wolkekrabbers met nie-funksionele elemente uit die klassieke boukuns soos suile en boë versier - 'n nuwe benadering tot moderne argitektuur wat hy postmodernisme genoem het.

In 1930 het Johnson, wat sy opleiding aan die *Harvard Graduate School of Design* ontvang het, die Afdeling vir Argitektuur en Ontwerp in die New Yorkse *Museum of Modern Art* gestig. Vir sy werk as argitek is hy in 1978 met die *American Institute of Architects (AIA)* se Goue Medalje vereer en was in 1979 die eerste wenner van die Pritzker-prys vir argitektuur. Nadat die *National Academy of Design* reeds in 1961 geassosieerde lidmaatskap aan Johnson verleen het, is hy twee jaar later as volle lid aanvaar.

Johnson is in 2005 in sy aftreeplek *Glass House* in sy slaap oorlede. Hy is oorleef deur sy lewensmaat van 45 jaar, David Whitney, wat nog in dieselfde jaar in die ouderdom van 66 gesterf het.

## Verwysings